यह समझना आवश्यक है कि हम, शिक्षक और अभिभावक, भी बच्चे के साथ-साथ सीख सकते हैं और दोनों ही जीवन की गुत्थियां सुलझाते हुए आगे बढ़ सकते हैं। हम बड़े लोगों के पास कुछ ऐसा नहीं है जो बहुत खास हो और उसे हमें बच्चे को सिखाने की जरूरत हो। उसकी मासूमियत के सामने हमारा समूचा ज्ञान निरर्थक ही नहीं, खतरनाक भी है! क्या हम इस बात का विशेष ध्यान रख सकते हैं कि हमारे संस्कार, भय, आदतें और ढर्रे कहीं उस तक संप्रेषित न हो जाएं? हमारे पास बस कुछ अधिक तकनीकी जानकारी, किसी खास विषय संबंधी सूचनाएं हैं जो हमें उसे उपयुक्त तरीके से, समझदारी के साथ देते रहना चाहिए। शिक्षा विद्यार्थी और शिक्षक की साझा सहयात्रा है, जिसमें किसी विषय, जीविका और जीवन- सभी के बारे में साथ-साथ सीखा जाना चाहिए।